待月
作者：孔平仲
朝代：宋

paragraphs: 初宵待月先掃門，雖未出海光照垣。
皎然輝采更無壅，比之常夕尤清妍。
星辰不復爭芒角，河漢自合收波瀾。
久之黮黲若蒙垢，坌起四隅陰氣繁。
人心賞翫欲竟夕，嗟哉頃刻已自昏。
如何更使魑魅畏，豈非已被蝦蟆吞。
紛紛庭華墮如雨，訓狐騎屋貌甚尊。
乘幽挾晦彼固喜，使之如此亦有緣。
豈無蛇虺出當道，不如青燈坐前軒。
以書自圍恣所取，黄卷聖賢聊可言。